Drona „cu fir”, noua armă a războiului din Ucraina: Nu poate fi bruiată și e deja folosită de militarii ruși și ucraineni
După trei ani de conflict neîntrerupt, Ucraina a devenit câmpul de luptă în care se experimentează cele mai noi și eficiente arme din arsenalul războiului secolului XXI. Principala lecție a războiului ucrainean ne arată că drona a devenit o armă esențială, indispensabilă unei armate moderne. Noua armă a schimbat astfel complet tacticile și „a democratizat” complet câmpul de luptă: ea a devenit principalul instrument de recunoaștere în timp real, dar și o combinație letală și foarte „ieftină” - grație dronei-kamikaze - prin care poate suplini cu succes rolul aviației și artileriei în distrugerea țintelor și obiectivelor strategice inamice. Între timp, armatele Rusiei și Ucrainei și-au perfecționat și mai mult această armă și au creat dronele „cu fir” - imposibil de bruiat și la fel de letale.